Z Á P I S N I C A
zo zasadnutia Obecného zastupiteľstva v Rakoviciach  
konaného dňa  9. februára 2012 

Prítomní:

Starosta obce    -     Dušan Daloš                         

Poslanci OZ     -     Mgr. Romana Dalošová
        Ján Hevier
		        Anna Magalová
                                Miroslav Masár
		        Ing. Július Šmýkal	
	
Ostatní prítomní:     Ing. Lucie Duračková – obecná kontrolórka     
		         Jarmila Chnápková - zapisovateľka	
		         Janka Horylová	                    

Program rokovania:

1.	Otvorenie zasadnutia a určenie overovateľov zápisnice
2.	Kontrola uznesení
3.	Oslavy 750-teho výročia prvej písomnej zmienky o obci Rakovice
4.	Rôzne
5.	Záver

R o k o v a n i e :

Bod 1. Otvorenie zasadnutia a určenie overovateľov zápisnice

Rokovanie obecného zastupiteľstva zahájil starosta obce p. Dušan Daloš. Starosta obce  konštatoval, že na rokovaní sú prítomní všetci poslanci obecného zastupiteľstva, čím je OZ uznášaniaschopné. Ďalej starosta oboznámil prítomných poslancov s programom zasadnutia OZ, ktorý poslanci obdržali na pozvánkach. Za overovateľov zápisnice určil starosta obce poslancov p. Annu Magalovú a Miroslava Masára. O programe zasadnutia dal starosta hlasovať.

Hlasovanie:
Počet poslancov:                          5
Počet prítomných poslancov:      5 
Počet prítomných poslancov pri hlasovaní:  5
Hlasovanie:   za  :          5         
                      proti:        0
                      zdržal sa:  0

U z n e s e n i e   č.  16/2012
Obecné zastupiteľstvo v Rakoviciach
o d p o r ú č a
rokovať na zasadnutí OZ podľa programu uvedeného na pozvánkach. 

Bod 2. Kontrola uznesení.

2.1.
Kontrolu uznesení z predchádzajúceho zasadnutia OZ previedol starosta obce p. Dušan Daloš. Konštatoval, že uznesenia z predchádzajúceho OZ boli splnené. 
U z n e s e n i e  č.  17/2012
Obecné zastupiteľstvo v Rakoviciach
k o n š t a t u j e,
že uznesenia z predchádzajúceho zasadnutia OZ boli splnené.

2.2.
Pri uznesení č. 4/2012 sa starosta zastavil s tým, že po oboznámení sa s termínmi schválených podujatí, bola predsedníčka Miestnej organizácie Jednoty dôchodcov za starostom s tým, že schválený termín obecnej zabíjačky je už v období pôstu podľa kresťanského náboženstva. Občania sú nespokojní, pýtajú sa, či nie je možnosť presunu termínu. Keďže väčšina obyvateľov obce si ctí náboženské tradície, je na zvážení poslancov, či sa zabíjačka presunie na iný termín alebo nie. Dňa 22.2.2012 je popolcová streda. Zabíjačka sa mala uskutočniť 25.2.2012, poslanec Hevier navrhol nový termín na 18.2.2012, v sobotu o jeden týždeň skôr. Starosta obce dostal od nášho občana p. Bernáta ponuku na poskytnutie plynového sporáka na obecnú zabíjačku. Poslanci – organizátori zabíjačky ponuku uvítali, pretože je vždy problém s pečením výrobkov. Kultúrny program na zabíjačke tento rok nebude. Starosta dal o návrhu preloženia zabíjačky na 18.2.2012 hlasovať.   

Hlasovanie:
Počet poslancov:                          5
Počet prítomných poslancov:      5 
Počet prítomných poslancov pri hlasovaní:  5
Hlasovanie:   za  :          5         
                      proti:        0
                      zdržal sa:  0

U z n e s e n i e   č.  18/2012
Obecné zastupiteľstvo v Rakoviciach
a)  r u š í   uznesenie č. 4/2012 zo dňa 26.1.2012 
b)  s c h v a ľ u j e 
uskutočniť dňa 18.2.2012 na dvore miestneho pohostinstva v Rakoviciach obecnú zabíjačku so začiatkom podávania zabíjačkových špecialít v cene kapustnica za 1,00 euro a zabíjačkový tanier za 2,00 eurá od 13,30 hodiny.

Bod 3.  Oslavy 750-teho výročia prvej písomnej zmienky o obci Rakovice

Starosta obce oboznámil poslancov s tým, že na minulom zasadnutí OZ sa poslanci dohodli na tom, že každý predloží na nasledujúcom zasadnutí návrh program a organizáciu osláv. Starosta obce informoval prítomných poslancov o tom, že prípravné práce textov publikácií sú dokončené. Vo štvrtok 9. februára autor Histórie Rakovíc p. Klčo spolu so starostom zosumarizovali všetky pripravené a predložené textové podklady a zoradili ich do obsahu publikácie. Ak bude textový materiál do publikácie skompletizovaný pred tlačou, tento materiál bude zaslaný na kontrolu pravopisu členom komisie kultúry a školstva – poslankyni Magalovej a Romane Dalošovej, aby sa mohli prípadné chyby odstrániť. Počet kusov publikácie by sa mohol pohybovať od 800 – 1000 kusov, záleží aj na cene pri počte kusov. Tlačiarne ponúkajú pri vyššom náklade lepšiu cenu. Ing. Šmýkal navrhol objednať 1000 kusov, nakoľko podobná publikácia v takomto obšírnom rozsahu nebude v dohľadnej dobe vydaná. V spolupráci s p. Ing. Marcelom Pilkom, rodákom z Rakovíc, sa pripravuje poštová pečiatka Rakovíc, ktorej návrh po odsúhlasení Ing. Pilkom vypracovala firma LUNAS Vrbové a predloží ho na schválenie prostredníctvom Slovenskej pošte Bratislava. Obec zabezpečí aj poštové obálky, ktoré si budú môcť účastníci osláv označiť príležitostnou poštovou pečiatkou obce. Pripravujú sa návrhy na pohľadnicu Rakovíc, ktorá bude vydaná len pri tejto príležitosti osláv. Pre pozvaných hostí a pre účastníkov osláv sa dajú vyhotoviť pamätné stužky, ktoré sa im pripnú a ktoré budú symbolizovať 750-te výročie osláv. Návrh prípravných prác a samotných osláv:

• štvrtok – 5.7.2012 – sviatok sv. Cyrila a Metoda – slávnostná svätá omša

• piatok – 6.7.2012 – pracovný deň 
-	privítanie delegácie z českých Rakovíc, ubytovanie,  
-	prípravy na oslavy - stavanie stanov na miestnom ihrisku, osvetlenie ihriska
-	súťaže a zábavný program pre deti od 18,00 – 20,00
-	zábava na ihrisku so skupinou Jako-kedy so začiatkom o 19,00 hodine
-	nočná hasičská súťaž so začiatkom o 21,00 hodine
-	zahájenie nočnej hasičskej súťaže ohňostrojom
-	pre hasičskú súťaž sa pripravia ceny pre víťazov, guláš a občerstvenie pre účastníkov súťaže
-	predaj občerstvenia – guláš a opekaná klobása na grile

•  sobota – 7.7.2012 – v tento deň sa uskutočnia hlavné oslavy 750-teho výročia
-	10,30 hodina – slávnostná svätá omša – posvätenie symbolov 
-	po omši na priestranstve za kostolom zasadenie stromu – lipy, pieseň – spevácka skupina Rakovičanka     
-	12,30 hodina – slávnostný obed pre pozvaných hostí v jedálni Strednej odbornej školy v Rakoviciach
-	14,30 hodina – oslavy na miestnom ihrisku:
• 2 piesne od speváckej skupiny Rakovičanka (Hradište, Aká si mi krásna)
• slávnostný príhovor starostu obce
• odovzdanie ceny: čestný občan obce – bývalý starosta českých Rakovíc: p. Huleš  Emil
• odovzdanie ceny: cena obce obecnému zastupiteľstvu z českých Rakovíc za rozvíjanie vzájomnej cezhraničnej spolupráce
• odovzdanie ceny: cena obce Rakovice občanovi obce Rakovice p. Štefanovi Štiavnickému za dlhoročnú prácu pri rozvíjaní kultúrneho a spoločenského života obce
-	15,30 hodina - vystúpenie detí z materskej školy Rakovice
-	15,45 hodina - spoločná pieseň detí z materskej školy a speváckej skupiny Rakovičanka
-	16,00 hodina - vystúpenie detí zo základnej školy Rakovice
-	16,30 hodina - vystúpenie speváckej skupiny Rakovičanka 
-	17,00 hodina - vystúpenie folklórneho súboru
-	sprievodné akcie na ihrisku: lunapark, vystúpenie kúzelníka, vozenie na koníkoch, maľovanie na tvár, súťaže pre deti
-	počas osláv predaj publikácie: História obce Rakovice, 750-te výročie, 1262 – 2012 
-	predaj príležitostných obálok a pohľadníc, ktoré si budú môcť občania opatriť príležitostnou pečiatkou 
-	sprievodná akcia v kolkárni: výstava fotografií „História obce Rakovice“ 
-	podávanie a predaj občerstvenia – živánska a opekaná klobása 
-	predaj cukroviniek a koláčov
-	18,00 hodina - vystúpenie superstar 
-	19,00 hodina – 03,00 hodina  - tanečná zábava – hudobná skupina IMPULS z Nového Mesta nad Váhom
-	22,00 hodina – vystúpenie brušných tanečníc 

• nedeľa – 8.7.2012 – Hody 2012
-	11,00 hodina – slávnostná hodová svätá omša
-	12,30 hodina – spoločný obed zástupcov partnerských obcí na SOŠ Rakovice
-	14,00 hodina – súťaže na ihrisku v Rakoviciach – súťaž v kopaní jedenástok, súťaž v kolkoch neregistrovaných, súťaž v pití piva, držaní piva
-	15,00 hodina – vystúpenie dychovej hudby 
-	odchod českej delegácie z obce

Hlasovanie:
Počet poslancov:          5
Počet prítomných poslancov:      5 
Počet prítomných poslancov pri hlasovaní:  5
Hlasovanie:   za  :          5
	          proti:        0	          
                    zdržal sa:   0

U z n e s e n i e   č.  19/2012
Obecné zastupiteľstvo v Rakoviciach
s c h v a ľ u j e 
uskutočnenie osláv 750-teho výročia prvej písomnej zmienky o obci Rakovice v dňoch 6. – 8. júla 2012 s kultúrnym, spoločenským a športovým programom uskutočneným v kostole sv. Cyrila a Metoda v Rakoviciach a na  ihrisku v Rakoviciach.

Bod 4.  Rôzne

4.1.
Pri usporadúvaní  kultúrno-spoločenských a športových podujatí v obci sa poslanci už na minulých zasadnutiach zhodli na tom, že by bolo potrebné, aby obec mala pre svoje potreby zakúpený nejaký veľkokapacitný stan. Starosta zisťoval ponuky na takéto stany, získal ponuky na stan o výmere 6 m x 14 m za cenu 1487,00 eur a stan o výmere 6 m x 12 m za cenu 1268,00 eur. Rozdiel v ploche je 12 m2 a v cene 219,00 eur. Na návrh Ing. Šmýkala dal starosta hlasovať o zakúpení väčšieho stanu. 

Hlasovanie:
Počet poslancov:          5
Počet prítomných poslancov:      5 
Počet prítomných poslancov pri hlasovaní:  5
Hlasovanie:   za  :          5
	          proti:        0	           
         zdržal sa:   0

U z n e s e n i e   č.  20/2012
Obecné zastupiteľstvo v Rakoviciach
s c h v a ľ u j e           
zakúpiť veľkokapacitný stan o veľkosti 84 m2.
 
4.2.
Poslanci rozprávali v ďalšom bode o čistote obce a o tom, ako má na svojom dvore neustály neporiadok občan našej obce p. Augustín Bernát. Občania a susedia sa sťažujú na neporiadok, ktorý pri veternom počasí sa dostáva aj na ich nehnuteľnosti. Starosta obce ho už viackrát ústne napomínal a upozorňoval na potrebu upratania neporiadku pred svojím domom. Poslanci odporučili starostovi, aby ho písomne vyzval na upratanie neporiadku s uvedením termínu, do kedy je povinný neporiadok upratať. Ak do určitého termínu nenastane zmena, je treba mu udeliť pokutu.  

U z n e s e n i e   č.  21/2012
Obecné zastupiteľstvo v Rakoviciach
o d p o r ú č a   s t a r o s t o v i   o b c e
písomne upozorniť p. Augustína Bernáta, Rakovice č. 91, na dodržiavanie čistoty a poriadku na verejných priestranstvách a na pozemku pred nehnuteľnosťou s.č. 91. 

4.3.
Starosta oboznámil poslancov s tým , že sa obci zvýšili náklady v súvislosti s poskytovaním služieb občanom pri pohrebných službách, pri kopaní hrobu a pochovaní. Hrobári pri kopaní hrobov a hlavne hrobov už na existujúcich hrobových miestach majú veľakrát sťažené podmienky, jama sa zasypáva, prepadáva a podobne. Bol predložený návrh na dodatok č. 1 k VZN č. 26, ktorým sa vydáva prevádzkový poriadok pohrebiska v Rakoviciach. V § 12 uvedeného VZN je cenník služieb, kde by sa menila cena za výkop hrobu – navýšenie o 5,00 eur. Cena za výkop hrobu pri základnej hĺbke sa zvýši zo 75,00 eur na 80,00 eur, cena za prehĺbený hrob sa zmení z 85,00 eur na 90 eur. Cena za pochovanie sa zvýši z doterajších 7,00 eur na 10,00 eur. Poslanec Ing. Šmýkal navrhol dodatok č. 1 v tomto znení schváliť. 

Hlasovanie:
Počet poslancov:          5
Počet prítomných poslancov:      5 
Počet prítomných poslancov pri hlasovaní:  5
Hlasovanie:   za  :          5
	          proti:        0	           
         zdržal sa:   0

U z n e s e n i e   č.  22/2012
Obecné zastupiteľstvo v Rakoviciach
s c h v a ľ u j e           
dodatok č. 1 k Všeobecne záväznému nariadeniu obce Rakovice č. 26, ktorým sa vydáva prevádzkový poriadok pohrebiska Obce Rakovice.

Bod 5.  Záver

Nakoľko neboli vznesené žiadne iné pripomienky ani dotazy,  starosta obce p. Dušan Daloš program rokovania ukončil a poďakoval prítomným za účasť.  

Overovatelia zápisnice:      Anna Magalová                  .............................................

                                           Miroslav Masár                   ..............................................

Zápisnicu zapísala:            Jarmila Chnápková               .............................................

                                                  Dušan   D a l o š
                                                  starosta obce